《周处》
南北朝·刘义庆

周处年少时，凶强侠气，为乡里所患。又义兴水中有蛟，山中有所额虎，并皆暴犯百姓。义兴人谓为三横，而处尤剧。

或说处杀虎斩蛟，实冀三横唯余其一。处即刺杀虎，又入水击蛟。蛟或浮或没，行数十里，处与之俱。经三日三夜，乡里皆谓已死，更相庆。

竟杀蛟而出，闻里人相庆，始知为人情所患，有自改意。

乃入吴寻二陆。平原不在，正见清河，具以情告，并云欲自修改而年已蹉跎，终无所成。清河曰：“古人贵朝闻夕死，况君前途尚可。且人患志之不立，何忧令名不彰邪？”处遂改励，终为忠臣。

作者简介：刘义庆（403年 - 444年），彭城郡彭城县（今江苏省徐州市）人，南朝宋宗室、文学家。宋武帝刘裕的侄子。袭封南郡公，永初元年（420年）封临川王，征为侍中。文帝元嘉时，历仕秘书监、丹阳尹、尚书左仆射、中书令、荆州刺史等。著有《徐州先贤传》《江左名士传》《世说新语》。